अमिताभ के खिलाफ ऑस्ट्रेलिया में शिकायत दर्ज  
अमेरिका के एक सिख संगठन ने 1984 के सिख विरोधी दंगों में कथित भूमिका को लेकर अमिताभ के खिलाफ ऑस्ट्रेलिया में आपराधिक शिकायत दर्ज कराई है।
अमेरिका के एक सिख मानवाधिकार संगठन ने 1984 के सिख विरोधी दंगों को भड़काने में कथित भूमिका को लेकर अमिताभ बच्चन के खिलाफ ऑस्ट्रेलिया में एक आपराधिक शिकायत दर्ज कराई है। अमिताभ को गुरुवार को ऑस्ट्रेलिया में डॉक्टरेट की मानद उपाधि से सम्मानित किया जाना वाला है।  सिख्स फॉर जस्टिस (एसएफजे) ने यह शिकायत ऑस्ट्रेलिया में राष्ट्रमंडल जन अभियोजन के निदेशक क्रिस्टोफर क्राइगी के सामने दर्ज कराई है। इस शिकायत को ऑस्ट्रेलिया के आपराधिक संहिता अधिनियम 1995 के तहत दर्ज किया गया है, जो कहता है कि ऑस्ट्रेलियाई अदालतों के पास मानवता के खिलाफ अपराध के सभी मामलों का क्षेत्राधिकार है, फिर चाहे यह अपराध ऑस्ट्रेलिया में हुआ हो या कहीं और।  अमिताभ फिलहाल सिडनी में द ग्रेट गैट्सबाय की शूटिंग में व्यस्त हैं। इसमें अमिताभ के सह-कलाकार चर्चित फिल्म टायटैनिक के अभिनेता लियोनार्डो डि कैप्रियों हैं। बॉलीवुड के शहंशाह को ब्रिसबेन का क्वींसलैंड प्रौद्योगिकी विश्वविद्यालय गुरुवार को डॉक्टरेट की मानद उपाधि से सम्मानित करेगा।